Tiener getuig oor prostitusie by Durban-hotelGenchen Rugnath en sy vrou Ravina Foto: Tebogo Letsie ŉ Skoolmeisie het Maandag aan die Durbanse streekshof gesê sy het R50 vir seks gevra, nadat sy dwelmmiddels ontvang het. Die meisie, wie se naam nie bekend gemaak mag word nie, het aan die hof gesê ŉ wit man het haar gebel om te vra hoeveel dit kos. “Ek het vir hom gesê dit is R100, soos ek aangesê is om te doen,” het sy getuig. “Die R100 is vir orale seks en vir seks.” Die meisie getuig tans in die hofsaak van dr. Genchen Rugnath, sy vrou Ravina en Sandile Patrick Zweni, Nonduzo Dlamini en Bhabha Dubazini. Hulle het onskuldig gepleit op 156 aanklagte, insluitend aanranding, verkragting, seksuele uitbuiting van ŉ kind en swendelary. Meisies so jonk soos 12 jaar oud het glo by ŉ hotel in Durban gewerk. Die meisie, wat nou 19 jaar oud is, het aan die hof gesê sy was 13 jaar oud toe sy genooi is om by die Victoria Lodge-hotel te kom bly terwyl sy buite ŉ biblioteek in Durban gestaan het. Sy het daardie aand glo ŉ “sigaret” gerook, maar een van die meisies by die hotel het vir haar gesê sy moet “dit inhou en nie uitblaas nie”. Sy het die volgende dag R200 ontvang om nuwe klere te koop en haar eerste klant was die wit man wat haar ondervra het. Deur die loop van die volgende jaar het sy by die Victoria Lodge gebly en nog ŉ plek genaamd die Cotton Lodge, waar sy seks verkoop het om vir ŉ dwelmmiddel wat sy “wake-up” noem, te betaal. “Elke dag wat ek daar gebly het, sal ek “wake-up” kry en dan strate toe gaan. Ek het my vagina verkoop,” het sy gesê. Sy beskryf “wake-up” as “iets klein en dit is wit en jy rook dit”. Sy het aan die hof gesê sy herken al die beskuldigdes in die hof, maar sy het die geld wat sy verdien het aan Dubazini en een keer aan Zweni gegee. Sy het een keer huis toe gegaan, maar teruggekeer na Victoria Lodge, omdat sy maagkrampe gekry het. Dit het weggegaan wanneer sy “wake-up” gebruik het. Ná die Victoria Lodge en Cotton Lodge het sy by die Inn Town Lodge gaan bly, wat aan Rugnath behoort. Rugnath se bestuurder, Veena Budhram, is ook aanvanklik aangekla, maar sy het intussen haarself as staatsgetuie beskikbaar gestel. Rugnath beweer hy was onbewus van enige prostitusie by die hotel en het die bestuur aan Budhram oorgelaat. Die hotel is in Durban se Pointweg-gebied geleë, bekend vir sy rooiligaktiwiteit. Zweni het glo ŉ prostitusiekring uit die hotel bedryf. Die hofsaak duur voort. -SAPA Lees ook: Mensehandel-saak: Verdagtes weer in hof Mensehandel-saak: Meisie glo aangehou tot sy verslaaf is Mensehandel-saak uitgestel Prostitute verlaat glo hotel voor “baas” opdaag Polisie het bordeel glo vroeër besoek